Projekts

**Informatīvais ziņojums**

 **„Par Zemkopības ministrijas pamatbudžeta programmas 96.00.00 „Latvijas prezidentūras Eiropas Savienības Padomē nodrošināšanu 2015.gadā” apropriācijas pārdali starp budžeta izdevumu kodiem atbilstoši ekonomiskajām kategorijām”**

Saskaņā ar likuma „Par valsts budžetu 2014.gadam” 35. panta pirmās daļas 1.punktā noteikto, ja ir pieņemts attiecīgs Ministru kabineta lēmums, finanšu ministram ir tiesības veikt apropriācijas pārdali ministrijas vai citas centrālās valsts iestādes budžeta programmā 96.00.00 „Latvijas prezidentūras Eiropas Savienības Padomē nodrošināšana 2015.gadā”, un 35. panta pirmās daļas 2.punktā noteikto, ja ir pieņemts attiecīgs Ministru kabineta lēmums, finanšu ministram ir tiesības veikt apropriācijas pārdali uz citas ministrijas vai citas centrālās valsts iestādes budžeta programmu 96.00.00 "Latvijas prezidentūras Eiropas Savienības Padomē nodrošināšana 2015.gadā" kā transferta pārskaitījumu. Zemkopības ministrija iesniedz informatīvo ziņojumu „Par Zemkopības ministrijas pamatbudžeta programmas 96.00.00 „Latvijas prezidentūras Eiropas Savienības Padomē nodrošināšanu 2015.gadā” apropriācijas pārdali starp budžeta izdevumu kodiem atbilstoši ekonomiskajām kategorijām”.

**I. Pašreizējā situācija un problēmas raksturojums**

Par Latvijas prezidentūras Eiropas Savienības Padomē veiksmīgu norisi gādās profesionāli nodarbinātie, un viņiem, lai sekmīgi pildītu nepieciešamos pienākumus, jābūt nodrošinātiem ar atbilstošiem tehniskiem līdzekļiem.

Likumā „Par valsts budžetu 2014.gadam” Zemkopības ministrijas budžeta programmā 96.00.00 „Latvijas prezidentūras Eiropas Savienības Padomē nodrošināšanai 2015.gadā” apstiprināts finansējums EUR 1 924 893  apmērā.

Latvijas prezidentūras laikā Eiropas Savienības Padomē Zemkopības ministrija ir atbildīga par Eiropas Savienības Lauksaimniecības un zivsaimniecības ministru padomes sagatavošanu.

Zemkopības ministrijas pārziņā ir 28 Eiropas Savienības Padomes darba grupas un komitejas, kuru darba vadība būs Latvijas prezidentūras kompetencē. Šīs grupas un komitejas ir Īpašā lauksaimniecības komiteja, Preču jautājumu darba grupa, Augsta līmeņa lauksaimniecības darba grupa, Lauksaimniecības struktūru un lauku attīstības darba grupa, Horizontālo lauksaimniecības jautājumu darba grupa, Lauksaimniecības produktu reklāmas jautājumu darba grupa, Ģenētisku lauksaimniecības resursu jautājumu darba grupa, Pārtikas produktu kvalitātes darba grupa, Dzīvnieku produktu jautājumu darba grupa, Laukaugu jautājumu darba grupa, Cukura un izoglikozes jautājumu darba grupa, Augļu un dārzeņu jautājumu darba grupa, Olīveļļas jautājumu darba grupa, Vīna un spirta jautājumu darba grupa, Īpašo augu produktu jautājumu darba grupa, I pielikumā neuzskaitītu produktu jautājumu darba grupa, Finansiālo lauksaimniecības jautājumu darba grupa, Mežsaimniecības jautājumu darba grupa, Lauksaimniecības jautājumu darba grupa, Galveno fitosanitārijas speciālistu darba grupa, Fitosanitārijas jautājumu darba grupa, Galveno veterinārijas speciālistu darba grupa, Veterinārijas ekspertu darba grupa, Koordinācijas darba grupa, Ārējās zivsaimniecības politikas jautājumu darba grupa, Iekšējās zivsaimniecības politikas jautājumu darba grupa, Ģenētiski modificētu organismu jautājumu *ad hoc* darba grupa un Pārtikas produktu jautājumu darba grupa.

Turklāt Zemkopības ministrijas amatpersonas vadīs dažu jautājumu izskatīšanu vēl trijās citu ministriju kompetencē esošajās darba grupās – Tehniskās harmonizācijas darba grupā (attiecībā uz likumdošanas priekšlikumu par mēslošanas līdzekļiem), Vides jautājumu darba grupā un Starptautisku vides jautājumu darba grupā.

Latvijas prezidentūras laikā būs jānovada aptuveni 260 darba grupu un komiteju sanāksmes. Turklāt Zemkopības ministrija prezidentūras laikā būs atbildīga arī par dažādiem jautājumiem saistībā ar starptautiskajām organizācijām, piemēram, ANO Pārtikas un lauksaimniecības organizāciju, ANO Mežu forumu, Komisiju par fitosanitāriem pasākumiem, Dzīvnieku veselības organizāciju, Pasaules Tirdzniecības organizācijas lauksaimniecības komiteju un Sanitāro un fitosanitāro pasākumu komiteju, Starptautisko cukura organizāciju, Starptautisko graudu padomi, kā arī virkni starptautisko organizāciju zivsaimniecības nozarē.

Līdz ar iepriekšminētajām darba grupām Zemkopības ministrijas kompetencē ir 14 Latvijā rīkojami pasākumi: Lauksaimniecības un zivsaimniecības ministru neformālā tikšanās, Īpašās lauksaimniecības komitejas sanāksme, ES zāļu aģentūru vadītāju darba grupas vadīšana, Eiropas maksājumu aģentūru sanāksme, Galveno veterinārijas amatpersonu darba grupas sanāksme, Galveno fitosanitārijas amatpersonu neformālā sanāksme, Lauku attīstības ģenerāldirektoru sanāksme, Meža nozares direktoru sanāksme, Zivsaimniecības ģenerāldirektoru un atašeju neformālā sanāksme, Sēklu sertificējošo institūciju sanāksme, seminārs par veterinārajiem jautājumiem „Biodrošība kā dzīvnieku veselības pamats/garants”, kongress „Bioloģiskās lauksaimniecības attīstības perspektīvas pēc 2020. gada”, Lauksaimniecības un lauku attīstības Austrumu partnerības paneļa mācību vizīte Latvijā un ES lauksaimniecības un mežsaimniecības ekspertu grupas AFOLU sanāksme.

Gatavojoties prezidentūrai, darbam Latvijas Republikas patstāvīgajā pārstāvniecībā Eiropas Savienībā (Briselē) bija plānots papildus nosūtīt septiņus nozares atašejus, darbam Latvijas Republikas Pastāvīgajā pārstāvniecībā Apvienoto Nāciju Organizācijā Ženēvā (Šveicē) – vienu nozares atašeju un Latvijas Republikas vēstniecībā Itālijas Republikā (Romā) – vienu nozares atašeju.

Diemžēl visi uz Latvijas prezidentūras laiku papildus nosūtītie nozares atašeji darbu nesāka 2014.gada 1.janvārī, kā bija plānots. Aizkavēšanos radīja dažādu formalitāšu kārtošanai nepieciešamais laiks, kas bija ilgāks par sākotnēji iecerēto. Patlaban darbu ir uzsākuši visi 9 uz Latvijas prezidentūras laiku papildus plānotie nozares atašeji: 2014.gada februārī nozares atašejs tika nosūtīts uz Romu, 2014.gada martā – uz Ženēvu, 2014.gada maijā uz Briseli tika nosūtīti 2 nozares atašeji un 2014.gada jūlijā – pēdējie 4 nozares atašeji. Tā kā atašeju nosūtīšana uz to darbavietām notika vēlāk, nekā sākotnēji plānots, ir radies ietaupījums pamatbudžeta programmā 96.00.00 „Latvijas prezidentūras Eiropas Savienības Padomē nodrošināšana 2015.gadā”.

Lai nodrošinātu Zemkopības ministrijas atbildībā esošo Eiropas Savienības Padomes darba grupu darbu un pasākumu norisi atbilstošā līmenī un kvalitātē, plānots piesaistīt Latvijā bāzētos darba grupu vadītājus, vadītāju vietniekus un ekspertus. Latvijā bāzētie darba grupu vadītāji vadīs lielu daļu no Zemkopības ministrijas atbildībā esošajām Eiropas Savienības Padomes darba grupām un pasākumiem. Plānojot 2014.gada budžetu, netika dota iespēja ministrijas darba grupu vadītājus, vietniekus un ekspertus nodrošināt ar atbilstošu tehnisko aprīkojumu – portatīvajiem datoriem un mobilajiem telefoniem, bet bez tiem nav iespējama operatīva un kvalitatīva jautājumu risināšana. Lai darba grupas vadītājs būtu pieejams un varētu ātri reaģēt steidzamās un svarīgās situācijās, darba grupas komandas rīcībā jābūt atbilstoša līmeņa portatīvajam datoram un mobilajam telefonam, proti, katrai Latvijā bāzētās darba grupas komandai ir jānodrošina viens portatīvais dators un viens mobilais telefons.

**II. Priekšlikumi turpmākai rīcībai**

Lai Latvijā bāzētos darba grupu vadītājus, vietniekus un ekspertus nodrošinātu ar atbilstošu tehnisko aprīkojumu, Zemkopības ministrija ierosina 2014.gadā „nozares atašejiem” plānotos un ieekonomētos līdzekļus novirzīt no precēm un pakalpojumiem uz kapitālajiem izdevumiem.

Augsta līmeņa pasākumos, kuros amatpersonas galvenais pienākums ir mutiski pārstāvēt Latviju kā Eiropas Savienības Padomes prezidējošo valsti, ir nepieciešami ērtāk, neuzkrītošāk un operatīvāk lietojami portatīvie datori. Tā kā eksperti ir bāzēti Rīgā, ir svarīga ekspertu mobilitāte un iespēja piekļūt pilnam darbam nepieciešamajam informācijas apjomam. Portatīvo datoru un mobilo telefonu iegāde šo situāciju būtiski uzlabotu. Plānojam, ka vienu portatīvo datoru izmantos vairāki eksperti, kas strādās ar vienas jomas jautājumiem.

Izvērtējot nepieciešamo portatīvo datoru veiktspēju gan darbam Latvijā, gan komandējumos ārvalstīs, lai atvieglotu portatīvo datoru ekspluatāciju, tiem izvirzītas šādas tehniskās prasības: mazāk nekā 1,5 kg svars, lai atvieglotu portatīvā datora pārvietošanu, vismaz 13 collu ekrāns, lai atvieglotu portatīvā datora izmantošanu, SSD diska esamība portatīvajā datorā, jo tas daudzkārtīgi palielina datora ātrdarbību un nodrošina datu drošumu iekārtas pārvietošanas laikā (turklāt atšķirībā no HDD tam nav kustīgo detaļu), un programmu *Windows 8 PRO* vai *Microsoft Windows* jaunākā versija.

Mobilajam telefonam jānodrošina darba grupu vadītāja nepārtraukts darbs arī ārpus darbavietas. Mobilo telefona veiktspējai jābūt tādai, ka ļautu pastāvīgi piekļūt Zemkopības ministrijas un iesaistīto organizāciju IT resursiem, piemēram, dokumentu un resursu vadības sistēmai, elektroniskajam pastam, informācijas sistēmu uzturēšanas un administrēšanas rīkiem. Zemkopības ministrija izvērtēs iespēju mobilos telefonus iegādāties atbilstoši „Latvijas prezidentūras Eiropas Savienības Padomē budžeta veidošanas principi un vadlīnijas” noteiktajiem principiem.

2013.gada 13.augusta Ministru kabineta noteikumos Nr.589 „Noteikumi par papildu atlīdzības noteikšanu amatpersonām (darbiniekiem), kuras ir iesaistītas Latvijas prezidentūras Eiropas Savienības Padomē 2015.gadā sagatavošanā un norisē” ir paredzēta iespēja materiāli motivēt darbiniekus, kas iesaistīti prezidentūras sagatavošanā. Zemkopības ministrijas un tās padotības iestāžu nominētie darbinieki ir noteikti ar Zemkopības ministrijas rīkojumiem. Pārtikas veterinārā dienesta, Valsts augu aizsardzības dienesta un Lauku atbalsta dienesta nominētajiem darbiniekiem papildu atlīdzība tiks izmaksāta no esošā budžeta, ievērojot izdevumu sadalījuma pa izdevumu kodiem, taču, lai nodrošinātu papildu atlīdzības izmaksu trijām Pārtikas drošības, dzīvnieku veselības un vides zinātniskā institūta „BIOR” amatpersonām, izdevumi jāpārdala uz valsts budžeta transfertiem valsts budžeta daļēji finansētām atvasinātajām publiskajām personām un budžeta nefinansētām iestādēm noteiktam mērķim (7350 kods).

Zemkopības ministrija ir izvērtējusi 2014.gada budžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” izdevumus, finanšu nepieciešamību, kā arī pieejamo apropriāciju un secinājusi, ka ir nepieciešams pārdalīt finansējumu starp budžeta izdevumu kodiem atbilstoši ekonomiskajām kategorijām un izdarīt šādas izmaiņas budžetā, nepalielinot kopējo izdevumu apmēru:

* no izdevumiem precēm un pakalpojumiem EUR 37 180 pārdalīt uz izdevumiem kapitālieguldījumiem, lai darba grupu vadīšanā starp Briseli un Rīgu katras darba grupas vajadzībām būtu iespējams iegādāties 26 portatīvos datorus (aptuveni 1000 EUR/gab.) un 26 mobilos telefonus (aptuveni 430 EUR/gab.). 26 darba grupu skaitā nav vairākas darba grupas, kurās Zemkopības ministrijas pārstāvji vadīs konkrētu jautājumu apspriešanu, bet kuras nav tiešā Zemkopības ministrijas atbildībā un kuras vadītājs vienlaikus vada citu darba grupu;
* lai nodrošinātu 2013.gada 13.augusta Ministru kabineta noteikumos Nr.589 „Noteikumi par papildu atlīdzības noteikšanu amatpersonām (darbiniekiem), kuras ir iesaistītas Latvijas prezidentūras Eiropas Savienības Padomē 2015.gadā sagatavošanā un norisē” paredzētās papildu atlīdzības izmaksu trijām Zemkopības ministrijas padotības iestāžu amatpersonām, 2014.gada 2.pusgadā samazināt izdevumus atlīdzībai EUR 5 487 apmērā (tajā skaitā atalgojumam EUR 4 439) un palielināt izdevumus EUR 5 487 apmērā valsts budžeta transfertiem valsts budžeta daļēji finansētām atvasinātajām publiskajām personām un budžeta nefinansētām iestādēm noteiktam mērķim (7350 kods) – papildu atlīdzības izmaksai trijām Pārtikas drošības, dzīvnieku veselības un vides zinātniskā institūta „BIOR” amatpersonām.

Minētie grozījumi paredzēti Zemkopības ministrijas budžeta programmā 96.00.00 „Latvijas Prezidentūras Eiropas Savienības Padomē nodrošināšana 2015.gadā”, nepalielinot gada kopējo izdevumu un ieņēmumu apmēru (skatīt tabulu).

*Tabula*

**Ierosinātie grozījumiZemkopības ministrijas budžeta programmā 96.00.00 „Latvijas Prezidentūras Eiropas Savienības Padomē nodrošināšana 2015.gadā”***(EUR)*

|  |  |  |  |
| --- | --- | --- | --- |
| 96.00.00 „Latvijas prezidentūras Eiropas Savienības Padomē nodrošināšana 2015.gadā” | Apstiprināts 2014.gada budžets | Priekšlikumi izmaiņām | 2014.gada budžets ar izmaiņām |
|   |   |   |   |
| Resursi izdevumu segšanai | 1 924 893 | 0 | 1 924 893 |
| Dotācija no vispārējiem ieņēmumiem | 1 924 893 |   | 1 924 893 |
| Izdevumi – kopā | 1 924 893 | 0 | 1 924 893 |
| Uzturēšanas izdevumi | 1 895 226 | -37 180 | 1 858 046 |
| Kārtējie izdevumi | 1 895 226 | -42 667 | 1 852 559 |
| Atlīdzība | 1 023 393 | -5 487 | 1 017 906 |
|  Atalgojums | 512 743 | -4 439 | 508 304 |
| Preces un pakalpojumi | 871 833 | -37 180 | 834 653 |
| Kapitālie izdevumi | 29 667 | 37 180 | 66 847 |
|  Pamatkapitāla veidošana | 29 667 | 37 180 | 66 847 |
| Valsts budžeta transferti valsts budžeta daļēji finansētām atvasinātajām publiskajām personām un budžeta nefinansētām iestādēm noteiktam mērķim (7350 kods) | 0 | 5 487 | 5 487 |

Papildus informējam, ka apropriācijas pārdale neietekmē nākamajiem periodiem noteikto maksimāli pieļaujamo izdevumu apmēru un nepalielinās iestāžu ilgtermiņa saistību pilnvaru limitus.

Saskaņā ar Likuma par budžetu un finanšu vadību 9.panta trīspadsmitās daļas 1.punktu un likuma „Par valsts budžetu 2014. gadam” 32. un 35.pantu finanšu ministram ir tiesības budžeta resoram gadskārtējā valsts budžeta likumā noteiktās apropriācijas ietvaros pārdalīt apropriāciju starp budžeta izdevumu kodiem atbilstoši ekonomiskajām kategorijām, ja ir pieņemts attiecīgs Ministru kabineta lēmums.

Ievērojot minēto, lūdzam Ministru kabinetu atbalstīt iesniegto priekšlikumu par Zemkopības ministrijas valsts pamatbudžeta programmas 96.00.00. „Latvijas prezidentūras Eiropas Savienības Padomē nodrošināšana 2015.gadā” apropriācijas pārdali starp budžeta izdevumu kodiem atbilstoši ekonomiskajām kategorijām.

Valsts sekretāre D.Lucaua

Zemkopības ministrs J.Dūklavs

2014.08.28. 9:47

1690

M.Straume

67027657, Marika.Straume@zm.gov.lv

L.Silakaktiņa

67027257, Lauma.Silakaktina@zm.gov.lv